ΚΑΝΟΝΙΣΜΟΣ (ΕΟΚ) αριθ. 1488/91 ΤΟΥ ΣΥΜΒΟΥΛΙΟΥ της 31ης Μαΐου 1991 για τον καθορισμό, για την περίοδο εμπορίας 1991/92, του ποσού της εισφοράς συνυπευθυνότητας στον τομέα των σιτηρών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (2), και ιδίως το άρθρο 4 παράγραφος 2,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (4), και ιδίως το άρθρο 2 παράγραφος 3,

την πρόταση της Επιτροπής (5),

τη γνώμη του Ευρωπαϊκού Κοινοβουλίου (6),

τη γνώμη της Οικονομικής και Κοινωνικής Επιτροπής (7),

Εκτιμώντας:

ότι το ποσό εισφοράς συνυπευθυνότητας που αναφέρεται στο άρθρο 4 του κανονισμού (ΕΟΚ) αριθ. 2727/75 καθορίζεται βάσει της παραγωγής σιτηρών που χρησιμοποιούνται στην Κοινότητα χωρίς χρηματοδοτική παρέμβαση και των εισαγωγών προϊόντων υποκατάστασης των σιτηρών που περιλαμβάνονται στο παράρτημα Δ του προαναφερθέντος κανονισμού- ότι, ωστόσο, λαμβάνοντας υπόψη, αφενός, την κατάσταση της καλλιέργειας σιτηρών στην Κοινότητα και, αφετέρου, τις επιδιώξεις της περιοριστικής πολιτικής τιμών για την περίοδο 1991/92, είναι σκόπιμο να καθορισθεί, για την περίοδο εμπορίας 1991/92, το ποσό της εισφοράς συνυπευθυνότητας στο επίπεδο που αναφέρεται κατωτέρω-

ότι ο κανονισμός (ΕΟΚ) αριθ. 1432/88 της Επιτροπής της 26ης Μαΐου 1988 για λεπτομέρειες εφαρμογής της εισφοράς συνυπευθυνότητας στον τομέα των σιτηρών (8), όπως τροποποιήθηκε τελευταία από τον κανονισμό (ΕΟΚ) αριθ. 2712/89 (9), θεωρεί ότι η γενεσιουργός αιτία της γεωργικής ισοτιμίας για την εισφορά της συνυπευθυνότητας επέρχεται την 1η Ιουλίου της συγκεκριμένης περιόδου- ότι, για την περίοδο εμπορίας 1991/92, προβλέπεται νέα ισοτιμία για την Ελλάδα και την Ισπανία όπου η εισφορά συνυπευθυνότητας ισχύει από την 1η Ιουνίου για ορισμένα σιτηρά- ότι, για να αποφευχθούν στρεβλώσεις του ανταγωνισμού, πρέπει να εφαρμοστούν οι προβλεπόμενες από την 1η Ιουλίου 1991 γεωργικές ισοτιμίες, τον Ιούνο του 1991,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 1991/92, το ποσό εισφοράς συνυπευθυνότητας που αναφέρεται στο άρθρο 4 του κανονισμού (ΕΟΚ) αριθ. 2727/75 καθορίζεται σε 8,43 Ecu ανά τόνο.

Άρθρο 2

Το ποσό του άρθρου 1 που εφαρμόζεται για την Ελλάδα και την Ισπανία για το διάστημα από 1ης έως 30 Ιουνίου 1991, μετατρέπεται αντιστοίχως σε εθνικό νόμισμα βάσει ισοτιμίας:

- 1 Ecu = 252,121 δραχμές,

- 1 Ecu = 153,498 πεσέτες.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την έναρξη της περιόδου εμπορίας 1991/92. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαΐου 1991. Για το Συμβούλιο

Ο Πρόεδρος

A. BODRY

(1) ΕΕ αριθ. L 281 της 1. 11. 1975, σ. 1. (2) ΕΕ αριθ. L 353 της 17. 12. 1990, σ. 23. (3) ΕΕ αριθ. L 164 της 26. 6. 1985, σ. 1. (4) ΕΕ αριθ. L 201 της 31. 7. 1990, σ. 9. (5) ΕΕ αριθ. C 104 της 19. 4. 1991, σ. 7. (6) Γνώμη που διατυπώθηκε στις 16 Μαΐου 1991 (δεν έχει ακόμα δημοσιευθεί στην Επίσημη Εφημερίδα). (7) Γνώμη που διατυπώθηκε στις 25 Απριλίου 1991 (δεν έχει ακόμα δημοσιευθεί στην Επίσημη Εφημερίδα). (8) ΕΕ αριθ. L 131 της 27. 5. 1988, σ. 37. (9) ΕΕ αριθ. L 262 της 8. 9. 1989, σ. 22.